Casa consistorial de Pontevedra

A **Casa consistorial de Pontevedra**, en Pontevedra, é a sede do concello desta cidade galega. Está situada no extremo oriental da peonil praza de España, no límite do casco antigo. Ao oeste ábrese a Alameda de Pontevedra.

## Historia 
En 1875 xurdiu a idea de construír unha nova sede para o Concello, situada nos terreos que ocupaba a Bastida Grande, un baluarte das murallas de Pontevedra xunto á porta de Santo Domingo, que tamén se utilizaba como casa do concello desde 1595 e cuxa fachada se abría ao casco antigo. En 1876 decidiuse derrubar o antigo edificio e o Concello de Pontevedra aprobou os planos presentados polo arquitecto Alejandro Sesmero. Durante as obras, o Concello trasladouse provisionalmente á Casa do Barón, o pazo dos Condes de Maceda.

A primeira pedra do edificio colocouse o 10 de outubro de 1877 e as obras continuaron ata a colocación da última pedra o 25 de xullo de 1879. As obras termináronse completamente o 3 de agosto de 1880 e o edificio inaugurouse o 24 de agosto de 1880. O novo concello abríase á Alameda e ao novo barrio burgués creado pola derruba das murallas en 1855. A construción doutros grandes edificios como o Pazo da Deputación de Pontevedra, tamén de Sesmero, o Cuartel de San Fernando ou o Instituto Valle-Inclán ao redor da Alameda converteron esta zona no grande espazo de lecer da burguesía da cidade. Esta obra fixo que o arquitecto recibise a Cruz da Real Orde de Carlos III en 1880.
esquerda|miniatura|Fachada traseira da Casa Consistorial
En 1944, construíuse un semisoto para ampliar o edificio, así como unha escaleira imperial que dá ao patio do edificio, elevando lixeiramente o nivel da planta baixa. A escaleira orixinal de fundición,  con varanda de ferro fundido tiña dous tiros que se unificaban nun relanzo central.

En 2009, o edificio foi renovado, recuperando elementos da súa arquitectura orixinal. En 2012 e 2013 leváronse a cabo melloras máis amplas. O tellado restaurouse co seu acabado orixinal de cinc. Durante estes traballos de renovación, atopouse a claraboia de ferro orixinal do edificio, que en 1953 quedara oculta tras unha vidreira co escudo da provincia de Pontevedra.

O 7 de xullo de 2022 comezaron as obras de reforma completa do edificio. Instalouse un ascensor no lado esquerdo para mellorar a accesibilidade e a entrada desde a rúa Alhóndiga converteuse na entrada principal ás oficinas da planta baixa. Cando se construíu o edificio no século XIX, a vida da cidade realizábase intramuros, e o acceso habitual á Casa Consistorial era desde a rúa Alhóndiga. A entrada desde a Praza de España reservouse para os actos institucionais que teñen lugar na primeira planta (plenos municipais, vodas ou bautizos civís, discursos, recepción dos Reis Magos...).

## Descrición 
O edificio pertence ao estilo ecléctico imperante a finais do século XIX con elementos e conceptos inspirados na arquitectura francesa. A Casa do Concello foi un dos primeiros grandes proxectos de Alejandro Sesmero, marcando moitas das pautas do que sería o seu estilo, un eclecticismo con sabor francés, que dá a rotundidade que require un edificio público, mentres que a súa refinada decoración subliña a importancia político-administrativa do edificio.

Sesmero inseriu na cidade un palacete parisiense de estilo Segundo Imperio. De feito, como descubriu o historiador Jesús Ángel Sánchez García, plaxiou parcialmente o deseño da fachada traseira e o interior dunha mansión (o *Hôtel particulier* Murat (1850-1864), demolido en 1961, tras pertencer ao Príncipe Murat e antes a Cécile Furtado-Heine) no número 8 da antiga rúa parisiense de Valois-du-Roule (unida á rúa de Monceau en 1868, a mansión estaba situada no número 28) deseñada polos arquitectos François-Joseph Nolau e Édouard-Emmanuel Convents, adaptándoa á función institucional requirida coa inclusión do escudo da cidade, o balcón principal e o reloxo na parte superior.

O edificio é un conxunto equilibrado con grandes columnas xónicas (planta baixa) e corintias (planta superior) que resaltan a súa parte central. A porta de entrada ten un arco de medio punto decorado cunha coroa de follas de carballo, que simboliza a forza, e as xanelas están decoradas co escudo da cidade. As columnas que enmarcan a entrada están sobre un gran pedestal elevado e están coroadas por capiteis xónicos ou corintios romanos moi decorados. Sesmero substitúe o acanto por vexetación (follas, froitos) que colga da columna. A balaustrada da parte superior contén catro cráteras nas esquinas. O intercolumnio do corpo central é ancho e ricamente decorado.  As columnas teñen o fuste estriado. Os antepeitos de todas as xanelas teñen balaustradas.  

O interior conta cunha escaleira central de estilo imperio. Destaca a galería que rodea a escaleira con amplos vans, vidreiras con chumbo e o biolo que a cobre. Tras a reforma licitada en 2021, a planta baixa da que parte a escaleira consta dun vestíbulo e un espazo diáfano coas oficinas municipais. A planta superior, ou principal, consta dunha sala de reunións que ocupa toda a lonxitude da fachada da Praza de España, e unha sala para recepcións institucionais, un despacho para o alcalde e outros espazos auxiliares con vistas á rúa Alhóndiga, así como un espazo interior deseñado como sala de espera. O semisoto destínase a salas polivalentes. A entrada pola rúa Alhóndiga tamén se está rehabilitando como entrada principal ao edificio.

Na fachada da Casa Consistorial hai unha inscrición do século XVI do antigo concello sobre a lenda do arqueiro grego Teucro, mítico fundador da cidade.

## Galería 

Ficheiro:Casa do concello Pontevedra.jpg|Casa Consistorial de Pontevedra
Ficheiro:Pontevedra, 08.jpg|Balcón principal e columnas corintias
Ficheiro:Pontevedra 60-11a, Casa do Concello.jpg|Capiteis corintios
Ficheiro:Pontevedra - Casa Consistorial (Ayuntamiento) 3.jpg|Reloxo na parte superior da fachada
Ficheiro:Concello de Pontevedra (12053504444).jpg|Fachada principal
Ficheiro:Pontevedra 60-12a, Casa do Concello.jpg|Base das columnas da fachada principal
Ficheiro:Pontevedra 57-01a, Casa do Concello.jpg|Inscrición na fachada
Ficheiro:Pontevedra 57-01c, Casa do Concello.jpg|Inscrición na fachada (continuación)
Ficheiro:ConcelloPontevedra2018.png|A Casa do Concello en 2018
Ficheiro:Fiel Contraste.jpg|O Fiel contraste detrás da Casa Consistorial
Ficheiro:Pontevedra - Casa Consistorial (Ayuntamiento) 2.jpg|Parte central da fachada principal
Ficheiro:Casa consistorial de la ciudad de Pontevedra.JPG|Fachada diante da praza de España
Ficheiro:Casa consistorial de Pontevedra Nadal.jpg|A Casa Consistorial no Nadal
Ficheiro:Casa Consistorial, Pontevedra (2015).JPG|A Casa Consistorial en 2015

## Notas 
## Véxase tamén 
### Bibliografía 
* 
* 
* 
* 

### Outros artigos 
* Alejandro Sesmero
* Concello de Pontevedra

### Ligazóns externas 
* Casa do Concello de Pontevedra  na web Visit-Pontevedra
* Casa Consistorial de Pontevedra na web Turismo de Galicia
* La recepción de modelos franceses en la Arquitectura ecléctica: Alejandro Rodríguez-Sesmero y el proyecto del Ayuntamiento de Pontevedra (1876) 
* Casa do Concello de Pontevedra